དེ་ཡང་གཡར་ཚིག་སྐོར་ལ་འདི་སྙམ་དུ་བསམས་ཏེ།མི་རིགས་གང་ཞིག་རང་ཉིད་དང་རིག་གནས།ལོ་རྒྱུས།ཆབ་སྲིད་སོགས་འབྲེལ་ཆེ་བའི་མི་རིགས་གཞན་ཞིག་ནས་གཡར་ཚིག་སྤྱོད་པར་ཤིན་ཏུ་གཟབ་དགོས་ལ།ལྷག་པར་དེང་སང་གི་ཆ་འཕྲིན་དུས་རབས་ཀྱི་སྐབས་འདིར་བརྡ་ཐ་སྙད་ཀྱང་ཀློང་རྡོལ་བ་ལྟར་ཡོང་བཞིན་ཡོད།འུ་ཅག་བོད་ལ་མཚོན་ན།ད་ལྟའི་བར་རིག་གནས་དང་ཡུལ་བབ་གང་ཆ་ནས་རྒྱ་རིགས་དང་འབྲེལ་བ་ཤིན་ཏུ་ཆེ་བས།མི་མངོན་པའི་རིག་གནས་ཀྱི་སིམ་འཛུལ་གྱི་ཉེན་ཁ་ཡང་དེ་ལྟར་ཆེ་བས།ཐ་སྙད་གསར་བཟོའི་དུས་སུའང་ཕྱི་རྒྱལ་སོགས་ཁ་ཐག་རིང་བའི་རྒྱལ་ཁབ་དང་མི་རིགས་ནས་གཡར་ཚེ་རིག་གནས་ཀྱི་ངོ་བོ་བསྒྱུར་བའི་ཚད་དུ་ཐོན་དཀའ་ལ།མདོར་ན།མི་རིགས་རང་དང་ཇི་ལྟར་ཉེ་ན་རིག་གནས་གཞན་བསྒྱུར་གྱི་ཉེན་ཁ་ཡང་དེ་ལྟར་ཆེ་བས།མིང་བརྡ་གང་བྱུང་དུ་གཡར་རུང་བ་མ་ཡིན་ནོ།།